12 Le rena re ka diragalelwa ke se se swanago lehono. Ka ge re le Bakriste, ke ga tlhago gore re nyake go itlhokomela le go hlokomela malapa a rena. (1 Timotheo 5:8) Jehofa o nyaka re thabela bophelo. Re tseba seo ka gobane o neile Adama le Efa paradeise e botse gore ba phele go yona. (Genesi 2:9) Eupša Sathane a ka diriša dikganyogo tšeo tša rena gampe a diriša “matla a forago a mahumo.” (Mateo 13:22) Batho ba bantši ba nagana gore tšhelete le dilo tše di bonagalago di tla ba tlišetša lethabo goba katlego. Ge e ba le rena re nagana bjalo, re ka lahlegelwa ke selo sa bohlokwahlokwa seo re nago le sona, e lego tswalano ya rena le Jehofa. Jesu o lemošitše ka gore: “Ga go yo a ka bago lekgoba la marena a mabedi, gobane o tla hloya yo mongwe a rata yo mongwe goba o tla kgomarela yo mongwe a nyatša yo mongwe. Le ka se be makgoba a Modimo le a Mahumo.” (Mateo 6:24) Ge e ba re le makgoba a dilo tše di bonagalago feela, gona re tlogetše go hlankela Jehofa. Sathane o nyaka gore re dire sona seo. Anke le ka mohla re se ke ra dumelela tšhelete goba dilo tšeo e ka di rekago di e ba bohlokwa kudu go feta tswalano ya rena le Jehofa. E le gore re lwe le Sathane le go mo fenya, re swanetše go ba le pono e botse ka dilo tše di bonagalago.—Bala 1 Timotheo 6:6-10.